E39-tunnel får grønt lys fra regjeringen
Tunnel mellom Figgjo og Ålgård ligger inne i Nasjonal transportplan. – En lissepasning, sier ordfører.  – Sabla gode nyheter, sier Gjesdal-ordfører Frode Fjeldsbø (Ap), sammen med stortingsrepresentant Lisa Marie Ness Klungland og Unn Birkeland, gruppeleder for Gjesdal Sp. Det er duket for en ny episode av «politikere som står ved E39 og deler gladnyheter.» Dagens scene spilles inn i rundkjøringen i Meierikrossen på Ålgård – som er en av de tre rundkjøringene som titt og ofte bidrar til kø. Gjesdalbu Tom Kalsås (Ap), som er statssekretær i Samferdselsdepartementet, har tatt med seg en lekkasje fra Nasjonal transportplan 2025–2036. Denne legges fram av regjeringen 22. mars:  – Vi sier at tunnel Figgjo-Ålgård er et av prosjektene som kan få oppstart de første seks årene. Forutsetningen er at dette også prioriteres av Bymiljøpakken, sier han.  Pris: 3,2 milliarder Her er bakgrunnen for uttalelsen: Denne tunnelen har en prislapp på cirka 3,2 milliarder kroner. E39 Osli-Ålgård ligger inne i Bymiljøpakken, men er det lavest prioriterte prosjektet på en lang, lang ønskeliste.  Alle ordførerne på Nord-Jæren og styringsgruppa til Bymiljøpakken har imidlertid signalisert at de er villig til å kjøre tunnelen høyere opp på prioriteringslisten: Styringsgruppa sa i desember at dersom staten åpner pengesekken litt på gløtt, er Bymiljøpakken villig til å legge ut for resten med hjelp av bompenger. Nå tar Ap/Sp-regjeringen Nord-Jæren på ordet og legger opp til at det kan fyres av en tretrinnsrakett. Først deretter starter man å sprenge fjell:  – Stor seier Gjesdal-ordfører Frode Fjeldsbø er fornøyd. Han har jobbet i lang tid for en løsning for fire felt på E39 ved Ålgård.  – E39 er en viktig sak. Dette er en stor seier, sier Ap-politikeren, som mener NTP-forslaget er en lissepasning til styringsgruppa i Bymiljøpakken. Stortingsrepresentant Lisa Marie Ness Klungland (Sp) er enig i at det er helt avgjørende at strekningen blir utbedret.  – Jeg opplever enighet. Framdriften er avhengig av vedtak i statsbudsjettet, og styringsgruppa må spille det inn, sier hun. – Mange på Ålgård har hørt om E39-planene lenge. Vi har aldri vært så nære som nå, legger Birkeland (Sp) til.  Statssekretær Kalsås har god tro på at «den store flaskehalsen i Rogaland» endelig skal løses.  – Dette prosjektet var ikke foreslått av Statens vegvesen i Nasjonal transportplan, det var foreslått tatt helt ut. Da ville det ikke skjedd tidligst etter 2036. Den gode nyheten er at regjeringen har valgt å prioritere dette prosjektet. Det er et av ganske få prosjekter hvor det er aktuelt med oppstart i første 6-årsperiode, sier Kalsås. E39 fra Ålgård og videre sør til Bue er egentlig ganske gryteklar. Men Nye Veier har sagt at strekket har «begrenset nytteverdi» så lenge det er to felt i begge ender, slik det er i dag.  Fjeldsbø tror og håper at tunnel kan bidra til å endre situasjonen.  – Hvor lurt er det å la strekket mellom Figgjo og Osli stå igjen med to felt? – Svaret på det vil vi få siden. Men det er enormt mye lurere å lage et prosjekt som gjør at vi kommer i gang, fordi alternativet er at det ikke hadde skjedd noe på over 12 år, svarer Fjeldsbø.  Birkeland (Sp) mener tunnelen øker sannsynligheten for at det kommer en løsning mellom Figgjo og Osli, også.  – Gledens dag – Dette var knallbra. Det er helt i tråd med det styringsgruppa vedtok i handlingsprogrammet. Og som alle kommunene og fylkeskommunen nå har vedtatt. Nå kan vi gå sammen framover.  Det sier Sandnes-ordfører Kenny Rettore (H). Han sitter i styringsgruppa til Bymiljøpakken. Det samme gjør ordfører i Randaberg, Jarle Bø (Sp).  – Dette betyr at vi nå kan satse videre på viktige prosjekter som styrker regionen vår og ikke minst reiseavstand mellom nord og sør i dette landet. Det er kjempebra, kommenterer Bø.  Harald Minge, leder i Næringsforeningen i Stavanger-regionen, kaller det «en gledens dag for Rogaland og E39»: – Nå ser vi en ende på tre rundkjøringer 50-sone og kilometer med køkaos. Dette er meget gode nyheter, og viser at det nytter å stå sammen. Dette er noe hele regionen har kjempet for og her må vi gi honnør til regjeringen.
Tunnelprosjektet mellom Figgjo og Ålgård blir inkludert i Nasjonal transportplan 2025-2036. Tunnelen har en prislapp på omtrent 3,2 milliarder kroner og skal finansieres gjennom Bymiljøpakken og statsbudsjettet, gitt høyere prioritering av prosjektet. Gjesdal-ordfører Frode Fjeldsbø kaller inkluderingen "sabla gode nyheter" og en "stor seier" da han har jobbet lenge for en løsning for fire felt på E39 ved Ålgård. Det endelige vedtaket om å starte arbeidet er avhengig av styringsgruppas budsjettbehandling og vedtak i statsbudsjettet.